Seksillä ja huumeilla houkutellun poliisin raa’asti tappanut italialaismies kuoli

Tappamansa poliisin ruumista hapossa liuottanut italialaismies on kuollut vankilassa.

59-vuotiaan brittipoliisin raa’asti huhtikuussa 2016 tappanut italialainen it-asiantuntija Stefano Brizzi,51, on kuollut vankeudessa sunnuntaina, kertoo BBC ja Sky News. Brizzi määrättiin viime vuoden puolella 24 vuodeksi vankeuteen teostaan.

” Stefano Brizzi, who was jailed for murdering a police officer and dissolving his body in acid, is found dead in jail https://t.co/lfes0bJYhs— Sky News (@SkyNews) 6. helmikuuta 2017

Jos twiitti ei näy, voit katsoa sen tästä.

Italialainen houkutteli poliisin seksisessioon Etelä-Lontoossa sijaitsevaan huoneistoonsa käyttämällä homojen suosimaa Grindr-sovellusta.

Brizzin järjestämä kohtaaminen osoittautui raa’aksi. Hän tappoi poliisin kuristamalla ja liuotti tämän jälkeen miehen ruumista happoliuoksessa kylpyammeessaan.

Ällöttävät yksityiskohdat eivät jääneet liuotukseen, vaan julmaan tekoon liittyi myös kannibalismia. Poliisin DNA:ta löydettiin esimerkiksi asunnosta löytyneistä syömäpuikoista, tehosekoittimesta ja kattilasta.

Brizzi kiisti oikeudessa yrittäneensä syödä tappamansa miehen lihaa, mutta hammaslääketieteellinen lausunto osoitti BBC:n mukaan muuta.

Hän myönsi ruumiin silpomisen ja hävittämisen, mutta kiisti murhan. Hänen mukaansa mies kuoli vahingossa kesken pieleen menneiden seksileikkien.

Oikeus totesi lokakuussa, että molemmat miehet olivat käyttäneet metamfetamiinia. Brizzi oli Daily Mail -lehden mukaan sanonut huumeen herättävän hänessä satanistisia piirteitä.

Juttua muokattu 8.2. klo 9.50. Toisin kuin aiemmissa tapausta käsittelevissä jutuissa on kerrottu, Brizzi ei ollut ammatiltaan pankkiiri, vaan työskenteli it-alan tehtävissä kansainvälisesti tunnetussa liikepankissa.